Mårslet

Mårslet er en stationsby og satellitby til Aarhus i Østjylland med , umiddelbart syd for selve Aarhus by, beliggende i Mårslet Sogn. Byen ligger i den sydlige del af Aarhus Kommune og hører til Region Midtjylland.

Historie 
I tidligste kilder omtales stedet som Mordslet. 

Mårslet landsby bestod i 1682 af 13 gårde, 5 huse med jord og 4 huse uden jord. Det samlede dyrkede areal udgjorde 530,4 tønder land skyldsat til 84,54 tønder hartkorn. Dyrkningsformen var tovangsbrug (2 vange med rotationen 4/4 + 1 sås årligt).

Den oplevede som landsby sin første kraftige vækstperiode efter anlæg af Hads-Ning Herreders Jernbane (Odderbanen) mellem Aarhus og Odder i 1884.

Indtil kommunalreformen 1. april 1970 var Mårslet en selvstændig sognekommune.

Økonomi og transport 
Mårslet er er af de områder i Østjylland med den højeste gennemsnitlige husstandsindkomst. I nyere tid har Mårslet oplevet en kraftig tilvækst af nye boliger især pga. udflytning fra Aarhus by.Blandt årsagerne til den store befolkningstilvækst er nævnt naturen og de lette transportmuligheder til Aarhus C, men tilvæksten har også givet trafikale problemer med stor trafik gennem centrum især i myldretiden. De fleste boligformer er repræsenteret i Mårslet.

Odderbanen går igennem Mårslet fra vest til øst. Oprindeligt var banen en privatbane, men efter en ombygningsperiode fra 2016 til 2018 blev de tidligere tog afløst af Aarhus Letbane. Letbanelinjen L2 standser ved trinbrættet Mølleparken samt ved Mårslet Station. Strækningen betjenes af to tog pr. time og retning på hverdage og lørdage, og ét tog pr. time og retning om aftenen og på søndage. På hverdage suppleres driften af to ekstra tog pr. time og retning, som har Mårslet som endestation. På grund af udfordringer med driften på den enkeltsporede jernbane, standser disse tog dog ikke ved Mølleparken. Turen til Aarhus Hovedbanegård tager 23 minutter, og turen til Odder 18 minutter.

Desuden betjenes byen af bybuslinje 16, som forbinder Mårslet med Mejlby. Bussen kører igennem byen fra nord til syd med i alt 8 stoppesteder. Endestationen i villakvarteret ved Nymarks Allé. Turen til Park Allé (ved Aarhus Hovedbanegård) tager 29 minutter.

Foreningsliv 
Mårslet Fællesråd er en paraplyorganisation for alle foreninger i byen. Fællesrådet arbejder med at fastholde, fremme og koordinere lokalområdets interesser, såvel internt i byen som eksternt i forhold til offentlige myndigheder, specielt Aarhus Kommune. Fællesrådet står også bag byens hjemmeside, maarslet.net.

Sport 
Mårslets sportsklub hedder TMG, som står for Testrup Mårslet Gymnastikforening. Klubben har afdelinger for fodbold, håndbold, gymnastik, basketball, volleyball, badminton, tennis, dart, petanque og almindelig motion (træningscenter, løbeskole, cykelmotion). I 2007 og 2016 opnåede klubbens fodboldafdeling sine største succeser nogensinde siden stiftelsen i 1868. I 2007 vandt klubbens førstehold (beliggende i Serie 6) JBUs pokalturnering som det lavest rangerede hold i turneringens historie. I 2016 kunne førsteholdet efter to oprykninger i træk, bryste sig af en tilværelse i Serie 2.

Mårslet-Bladet 
Mårslet-Bladet er et lokalt blad, der udkommer fysisk hver måned, undtagen august og februar til indbyggere i Mårslet.

Lokalbladet, der fremstilles på frivillig basis, indeholder blandt andet stof fra Mårslet Fællesråd, skolen, idrætsklubben TMG samt kirkebladet.

Se også 
 Mårslet Sogn
 Mårslet Kirke
 Moesgård
 Vilhelmsborg

Noter

Litteratur 
 Karl-Erik Frandsen: Vang og tægt. Studier over dyrkningssystemer og agrarstrukturer i Danmarks landsbyer 1682-83 (Bygd 1983), 
 Henrik Pedersen: De danske Landbrug fremstillet paa Grundlag af Forarbejderne til Christian V.s Matrikel 1688. Udgivet efter hans Død paa Bekostning af Carlsbergfondet (København MCMXXVIII; Reprotryk for Landbohistorisk Selskab, København 1975),

Eksterne henvisninger 

 Aarhus.dk – om Mårslet 
 Maarslet.net

Byer i Aarhus Kommune